Sayyid Muhammad ibn Abdallah Hasan
Sayyid Muhammad ibn Abdallah Hasan, Sayyid Maxamed Cabdulle Xasan, 7.4.1864-21.12.1920, somalisk religiøs og politisk leder. Muhammad tilsluttede sig som ung den militante sufibevægelse Salihiyah, og i 1899 erklærede han hellig krig mod kolonimagterne. 1900-04 førtes der en række militærekspeditioner mod ham og hans tilhængere, dervisherne. Efter en kort fredsperiode blev krigen genoptaget i 1908, men først i 1920 blev Muhammads styrker nedkæmpet. Han betragtes som en forløber for moderne somalisk nationalisme.